Okresná prokuratúra Nitra 
Damborského 1, 949 99 Nitra 1 	

Sp. zn. : 1 Pv 222/13/4403	Nitra, 29.10.2013
EEČ : 2-32-232-2013

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 334/2012 Zbierky zákonov, ďalej len "Trestný zákon"

Rozhodol: 	prokurátor Okresnej prokuratúry Nitra
Podľa § 215 odsek 1 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené  pre prečin krádež podľa § 212 odsek 2 písmeno f) Trestného zákona na tom skutkovom základe, že dňa 09.03.2013 v čase asi o 15.10 hod. odcudzila v obchodnom dome XXXXX v meste XXXXX tri kusy nápojov zn. Dizzy exotic drink, ktoré sú zabalené v jednom spoločnom balení a predávajú sa spolu, a nie samostatne, za cenu 0,49 € za všetky tri kusy v jednom balení, čím svojim konaním spôsobila poškodenej osobe XXXXX odcudzením škodu vo výške 0,49 €, a rozkazom Obvodného úradu Nitra, odbor všeobecnej vnútornej správy, sp. zn. Pk-XXXXX/2012/Mk zo dňa 29.10.2012, ktorý nadobudol právoplatnosť dňa 30.11.2012, bola uznaná vinnou z priestupku proti majetku - krádeže - podľa § 50 odsek 1 zákona č. 372/1990 Zb. o priestupkoch v znení neskorších predpisov, a bola jej uložená pokuta vo výške 10,-  €,

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
Policajný orgán Obvodného oddelenia PZ Vráble uznesením sp. zn. ORP-603/VR-NR-2013 zo dňa 22.03.2013 začal trestné stíhanie pre prečin krádež podľa § 212 odsek 2 písmeno f) Trestného zákona a súčasne vzniesol obvinenie pre prečin krádež podľa § 212 odsek 2 písmeno f) Trestného zákona obvinenej osobe XXXXX na skutkovom základe uvedenom vo výrokovej časti tohto uznesenia. 
Preskúmaním spisového materiálu som zistil, že vo veci boli riadne vykonávané úkony súvisiace s trestným stíhaním obvinenej osoby XXXXX, z ktorých bolo zistené, že obvinená osoba sa nedopustila skutku tak, ako je to popísané vo výrokovej časti uznesenia. 
Z výpovede obvinenej osoby XXXXX možno zistiť, že išla do obchodu XXXXX, chcela si kúpiť jeden džús, ktorý videla už predtým, mala presne dvadsať centov, trojbalenie roztrhla, jeden vybrala, dva odložila, ten jeden vypila a prázdny obal zobrala k pokladni spolu s peniazmi a chcela to zaplatiť, kde ale vznikol nejaký problém a zastavil ju strážnik a potom prišla polícia, nevedela, že nemôže vybrať z trojobalu jeden džús a ten si kúpiť samostatne, nechcela kradnúť. 
Z výpovede splnomocnenej zástupkyne poškodenej strany menom XXXXX možno zistiť, že bola spôsobená škoda vo výške 0,49 €, ktorú žiada nahradiť. 
Z výpovede svedkyne menom XXXXX možno zistiť podobné skutočnosti ako uviedla aj obvinená osoba vo svojej výpovedi. 
Z výpovede svedka menom XXXXX, ktorý bol dodatočne vypočutý, možno zistiť, že pracuje v súkromnej bezpečnostnej službe, v čase skutku bol práve zaradený v objekte OD XXXXX v meste XXXXX, a ďalej z výpovede vyplývajú podobné skutočnosti ako uviedla aj obvinená osoba vo svojej výpovedi. 
Vzhľadom na tieto skutočnosti, ktoré boli zistené až po začatí trestného stíhania a vznesení obvinenia na základe  predchádzajúceho priestupkového konania, možno dospieť k záveru, že obvinená osoba XXXXX sa nedopustila skutku, pre ktorý sa trestné stíhanie vedie, a svojim konaním nenaplnila všetky zákonné znaky skutkovej podstaty prečinu krádež podľa § 212 odsek 2 písmeno f) Trestného zákona ani iného trestného činu alebo priestupku. 
Podľa § 8 Trestného zákona, trestný čin je protiprávny čin, ktorého znaky sú uvedené v Trestnom zákone, ak tento zákon neustanovuje niečo iné. 
Podľa § 212 odsek 1 Trestného zákona kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.
Podľa § 212 odsek 2 písmeno f) Trestného zákona rovnako ako v odseku 1 sa potrestá, kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý.
Znaky skutkovej podstaty trestného činu tvoria navzájom nerozlučnú jednotu, teda ak sa má v konkrétnom prípade konať o trestnom čine, musia byť naplnené všetky základné znaky skutkovej podstaty trestného činu súčasne. 
Podľa § 215 odsek 1 písmeno a) Trestného poriadku prokurátor zastaví trestné stíhanie, ak je nepochybné, že sa nestal skutok, pre ktorý sa vedie trestné stíhanie.
Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor